text: Skolebørn fik sig en juleoverraskelse
  09 december 2016 kl. 19.46
  Fredag fik 113 elever på Simmersted Friskole en ordentlig juleoverraskelse. Julegaver før tid.
  
  Der er godt to uger til at julemanden banker på hos de børn, der har opført sig godt i årets løb. Og det har de tilsyneladende på Simmersted Friskole.
  Fredag fik skolens 113 elever nemlig en ordentlig juleoverraskelse. De fik gaver før tid.
  - Det havde vi ikke regnet med – det er jo ikke noget der sker hver dag, sagde Alexander Veien fra 7. klasse efter gaverne var delt ud.
  Michael Mamsen, Støtteforeningen for Simmersted Friskole: "Det er en fornøjelse ikke at bruge dem på lokaler, lofter, vægge og maling – men simpelthen bare kunne glæde børnene."
  Skolens støtteforening har holdt løb, loppemarked og andre aktiviteter i årets løb. I alt er der brugt 55.000 kroner på gaver og bedre forhold for børnene.
  - Det er en fornøjelse ikke at bruge dem på lokaler, lofter, vægge og maling – men simpelthen bare kunne glæde børnene, forklarer Michael Mamsen fra Støtteforeningen for Simmersted Friskole.
  Pengene er blandt andet brugt på spil, iPads og bordtennisbord og trommesæt til skolefritidsordningen.
  Alexander Veien, 7. klasse, Simmersted Friskole: "Det havde vi ikke regnet med – det er jo ikke noget der sker hver dag."
  - Vi kan få nogle af alle de ting, der er sjove at have – som vi aldrig ville få råd til på vores almindelige budget, forklarer lærer Dorthe Hedegaard Breum.
  Som dagens sidste overraskelse kom julemanden også med slikposer til børnene.
  
  